A hibalista kiértékelése miatt a bevetést elhalasztották, és legközelebb Barcelonában tesztelték júniusban. Kimi Raikkönen tesztelte az autót, amikor abban valami eltört, ettől a falnak csapódott, és komolyan megsérült az MP4-18-as. Tíz nappal később Alex Wurz tesztelte Jerezben, amikor megismétlődött ugyanez, Wurzot pedig kórházba kellett vinni kivizsgálásra. A bajnokságban való bevetést újra elhalasztották, ekkor már a nyár végére. Az augusztusi osztrák teszteken aztán kiderült, hogy a túlmelegedés miatt a váltó gyakorlatilag elkezdett szétmállani, emiatt Ron Dennis utasítására inkább visszaléptették az autót, amely így sosem versenyzett élesben. A teszteken még egy versenytávot sem tudtak vele teljesíteni, így a feljavított előző évi maradt a 2003-as versenyautó (MP4-17D, mely egészen az utolsó versenyig harcban volt a világbajnoki címért), a fejlesztést viszont folytatták, és az MP4-18 áttervezéséből elkészítették az MP4-19-est.